नपा पार्किंग जगह पर अवैध कब्जा मंदिर बनाकर मूर्ति रखने की तैयारी
सत्तारूढ़ नेताओं ने भी की तहसीलदार से शिकायत, तीन दिन बाद हटाएंगे अतिक्रमण
भास्कर संवाददाता| सारनी
शहर में अतिक्रमण का मामला खत्म होने का नाम नहीं ले रहा। बगडोना में रीजनल वर्कशॉप के पास अतिक्रमण को लेकर दो पक्षों के आमने-सामने आने के बाद अब प्रशासन भी चौकन्ना हो गया है। शिकायत के बाद मंगलवार शाम को तहसीलदार ने बगडोना पहुंचकर सर्वे किया। नपा सीएमओ से अतिक्रमणकारियों की जानकारी ली। यहां मंदिर बनाकर अतिक्रमण की तैयारी की जा रही है। जबकि यह जगह नपा के पार्किंग जोन के लिए आरक्षित है।
बगडोना के मार्केट एरिया में नगर पालिका ने पार्किंग जोन बनाने के लिए रीजनल वर्कशॉप की बाउंड्री से सटाकर जगह आरक्षित की थी। यहां से रेस्क्यू तक की जगह को समतल कर यहां पेविंग ब्लाक लगाए जाने हैं। नगर पालिका के आरक्षित स्थान पर पिछले तीन दिनों में लगातार अतिक्रमण हो रहा है। हालत यह है इतनी जगह में कब्जे कर लिए गए कि अब जगह ही खत्म हो गई। बुधवार भी यही स्थिति रही। लोग यहां बांस, बल्लियां बांधते नजर आए। शिकायत के बाद मंगलवार शाम 6 बजे तहसीलदार रमेश मेहरा यहां पहुंचे। उन्होंने सर्वे किया, लेकिन यहां कोई भी अतिक्रमणकारी नहीं था। इससे पहले भाजपा जिला मंत्री रंजीत सिंह और मंडल अध्यक्ष सुधा चंद्रा ने भी इसकी शिकायत की। मामले को लेकर कलेक्टर तक शिकायत हो चुकी है।
40 से ज्यादा शेड चिन्हित
दूसरे दिन नगर पालिका ने अन्य अतिक्रमणों का सर्वे कर सूची तैयार की है। इसमें उन्हें भी शामिल किया जिन दुकानदारों ने दुकानों के सामने रोड तक शेड बनाए हैं। बगडोना में हवाई पट्टी से कॉलेज रोड, फोरलेन तक शेड बनाकर दुकानें फैला ली हैं। करीब 40 शेड चिन्हित किए हैं। नपा इन्हें बुधवार को नोटिस जारी करेगी। तीन दिन में ये नहीं हटते हैं तो जब्त करने की कार्रवाई होगी।
बगडोना में इस तरह मंदिर बनाकर अतिक्रमण किया जा रहा है।
हर हाल में हटेंगे अवैध कब्जे
बगडोना में हुए कब्जों को लेकर कार्रवाई की जाएगी। कलेक्टर के निर्देश पर हर क्षेत्र में अवैध अतिक्रमण हटाए जा रहे हैं। बगडोना में तीन दिनों बाद यह कार्रवाई की जाएगी। डब्ल्यूसीएल के अवैध कब्जे भी हटाए जाने हैं। इसके लिए उन्होंने पत्र लिखा है। सभी स्थानों पर एक साथ कार्रवाई की जाएगी। रमेश मेहरा, तहसीलदार घोड़ाडोंगरी
इधर, डब्ल्यूसीएल के अमले ने पाथाखेड़ा में भी किया सर्वे,
अतिक्रमणकारियों पर गिरेगी गाज
बगडोना के अलावा डब्ल्यूसीएल का अमला भी अतिक्रमण को लेकर सख्त हो गया है। अमले नेे सोमवार को शोभापुर कॉलोनी के एसबीआई तिराहे पर अवैध कब्जे कर दुकान बनाने वाले लोगों को नोटिस दिए थे। दुकानदारों ने मंगलवार भी कब्जे नहीं हटाए। इस बीच मंगलवार को डब्ल्यूसीएल के सुरक्षा विभाग की टीम पाथाखेड़ा में भी सर्वे करने पहुंची। यहां प्रेम नगर, सुभाष नगर, अंबेडकर नगर और जगजीवन नगर में हुए अवैध कब्जों को चिन्हित किया है। यहां 200 से ज्यादा अतिक्रमणों को चिन्हित किया है। सुरक्षा अधिकारी एसके मिश्रा ने बताया तहसीलदार और जिला प्रशासन की मदद से इन्हें हटाया जाएगा।
मंदिर का हुआ सुधार, अब मूर्ति रखने की तैयारी
बगडोना में रीजनल वर्कशॉप के पास कुछ लोगों ने अस्थाई मंदिर का निर्माण कर दिया। एक पक्ष द्वारा यहां पक्की दुकानें लगाने से नाराज लोगों ने ऐसा किया। मंगलवार को दिनभर यहां सफाई और समतलीकरण हुआ। लाेग यहां मंदिर बनाकर मूर्ति रखने की तैयारी कर रहे हैं।
hin_Deva hin_Deva kas_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva